《赋园中所有十首》
宋代·苏辙

萱草朝始开，呀然黄鹄觜。
仰吸日出光，口中烂如绮。
纤纤吐须鬣，冉冉随风哆。
朝阳未上轩，粲粲幽闲女。
美女生山谷，不解歌与舞。
君看野草花，可以解忧悴。
寒地竹不生，虽生常若病。
劚根种幽砌，开叶何已猛。
婵娟冰雪姿，散乱风日影。
繁华见孤淡，一个敌千顷。
令人忆江上，森耸缘崖劲。
无风箨自飘，策策鸣荒迳。
芦生井栏上，萧骚大如竹。
移来种堂下，何尔短局促。
茎青甲未解，枯叶已可束。
芦根爱溪水，余润长鲜绿。
强移性不遂，灌水恼僮仆。
晡日下西山，汲者汗盈掬。
堂后病石榴，及时亦开花。
身病花不齐，火候渐已差。
芳心竟未已，新萼缀枯槎。
谁言石榴病，乃久占年华。
邻家花最盛，早发岂容遮。
残红已零落，婀娜子如瓜。
蒲桃不禁冬，屈盘似无气。
春来乘盛阳，覆架青绫被。
龙髯乱无数，马乳垂至地。
初如早梅酸，晚作醲酪味。
谁能酿为酒，为尔架前醉。
满斗不与人，凉州几时致。
室幽来客稀，尘土积不扫。
邻翁笑我拙，教我种藂草。
经霜斫为彗，不让秋竹好。
始生如一毛，张王忽侵道。
鉏櫌禁芟劚，爱惜待枯槁。
有用皆勿轻，吾师灌园老。
吾兄客关中，果裸施吾宇。
兄虽未得还，我岂如妇女。
呦呦感微物，涕泗若零雨。
但爱果裸茎，屈曲上墙堵。
朝见缘墙头，莫已过墙去。
物生随年华，还日何足数。
牵牛非佳花，走蔓入荒榛。
开花荒榛上，不见细蔓身。
谁翦薄素纱，浸之青蓝盆。
水浅浸不尽，下余一寸根。
嗟尔脆弱草，岂能凌霜晨。
物性有禀受，安问秋与春。
南园地性恶，双柏不得长。
蓬麻春始生，今已满一丈。
柏生嗟几年，失意自凄怆。
有子压枝低，已老非少壮。
尤柏柏已冤，尤地亦恐妄。
两既无所尤，高枝几时放。
葵花开已阑，结子压枝重。
长条困风雨，倒卧枕丘垄。
忆初始放花，岌岌旌节耸。
得时能几时，狼籍成荒冗。
浮根不任雪，采剥收遗种。
未忍焚枯茎，积叠墙角拥。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。